Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 251/11)

Toto oznámenie sa uverejňujev súlade s článkom 17 ods. 5 delegovaného nariadenia Komisie (EÚ) 2019/33 (1)

OZNÁMENIE O SCHVÁLENÍ ŠTANDARDNEJ ZMENY

„NIZZA“

PDO-IT-01896-AM01

Dátum oznámenia: 30. 4. 2021

OPIS A DÔVODY SCHVÁLENEJ ZMENY

1. Pravidlá pestovania viniča – poloha a orientácia vinohradov

Opis: podmienky týkajúce sa polohy a orientácie vinohradov boli zmenené tak, aby zahŕňali aj vinohrady, ktoré nie sú výlučne orientované na juh/juhovýchod/juhozápad. To znamená, že sú povolené vinohrady s orientáciou od +45° do +315°, čo zahŕňa aj vrcholy kopcov a severné svahy s orientáciou od –45° do +45°, kde terén nedosahuje väčšie stúpanie ako 8 %.

Dôvod: vďaka tomu, že sú umiestnené výlučne na kopcoch, môžu aj vinohrady, ktoré sú orientované na uvedené svetové strany, optimálne zachytávať slnečné lúče, čo umožňuje dobré dozrievanie a kvalitu hrozna a koncentráciu cukrov a polyfenolov.

Dôvodom žiadosti o zmenu bolo, že zmenou klímy sa vytvorili nové podmienky, čím sa výrazne zmenila situácia pestovania viniča. To znamená, že prostredie znovu vytvára a ponúka optimálne podmienky pre výrobu vína s kvalitatívnymi vlastnosťami, ktoré sa na účely označenia vyžadujú. Vegetačné obdobie viniča nie je kalendárny rok, ale v zásade obdobie od mája do septembra. Otepľovanie klímy vo všeobecnosti viedlo k skoršiemu zberu v porovnaní s minulosťou. Navyše treba zvážiť aj to, že miera slnečného žiarenia na severne orientovaných svahoch sa mení nelineárne, avšak viac menej úmerne k dĺžke dňa, keďže sa nemení len počet hodín svetla, ale aj výška slnka nad horizontom, a teda uhol dopadu slnečných lúčov. Sú to koncepty, o ktorých už diskutovali poprední klimatológovia a ktoré teraz možno uplatniť aj v kontexte výroby vína. Predovšetkým na Apeninskom polostrove preto intenzívnejšie slnečné žiarenie aj v hornej časti orientovanej smerom na sever umožňuje dokonalé dozrievanie hrozna, a to z hľadiska obsahu cukru, ako aj polyfenolov a dobré hektárové výnosy z hľadiska kvality.

Zmena sa týka článku 4 ods. 2 „Pravidlá pestovania viniča – poloha a orientácia vinohradov“ špecifikácie výrobku, článku 9 „Súvislosť s prostredím“ častí A) a B) špecifikácie výrobku a bodu 1.8 „Súvislosť s prostredím“ častí B) a C) jednotného dokumentu.

2. Pravidlá pestovania viniča – zber hrozna

Povinnosť zberať hrozno výlučne ručne bola vypustená. Vypustenie povinnosti ručného zberu umožní výrobcom prijať najvhodnejšie metódy zberu hrozna, ktoré sa majú používať pri výrobe vín s CHOP na základe ich osobitých potrieb, a zároveň sa tým v oblasti výroby Nizza zachová tradičný postup ručného zberu. Možnosť používať na zber aj stroje je v súlade s osobitými potrebami výrobcov z hľadiska urýchlenia zberu hrozna, vyváženia nedostatku personálu, zníženia nákladov na obhospodarovanie vinohradu a profitovania z technologických inovácií spojených s mechanizáciou pestovania viniča. Tú výrazne zlepšila možnosť mechanizovaného zberu pomocou samohybných alebo ťahaných strojov s horizontálnym trasením. Tie sú mimoriadne účinné tam, kde sa používajú spôsoby vedenia viniča zahŕňajúce vertikálne vedenie, ako je napríklad Guyotov rez alebo kordón, ktoré sú typické pre danú oblasť výroby. Tieto stroje umožňujú pracovať aj v kopcoch a zabezpečujú vysokú kvalitu zozbieraného hrozna.

Zmena sa týka článku 4 „Pravidlá pestovania viniča“ ods. 2 špecifikácie výrobku a bodu 1.8 „Súvislosť s prostredím“ časti C) jednotného dokumentu.

3. Požiadavky na označovanie

Pri označovaní a prezentácii vín s CHOP Nizza možno použiť názov väčšej zemepisnej jednotky „Piemonte“ [Piemont].

Dôvod: cieľom je poskytnúť spotrebiteľom doplňujúce informácie o zemepisnej polohe vymedzenej oblasti, aby mohli ľahšie určiť väčší zemepisný, historický, administratívny kontext a kontext prostredia regiónu Piemont, v ktorom sa nachádza oblasť výroby vín s CHOP Nizza.

Zmena sa týka článku 7 ods. 4 špecifikácie výrobku a bodu „Ďalšie podmienky – dodatočné ustanovenia súvisiace s označovaním“ jednotného dokumentu.

4. Zmeny administratívnej povahy

— Boli aktualizované kontaktné údaje v oddiele jednotného dokumentu týkajúcom sa ďalších informácií (ide o body 2.1, 2.2, 2.3 a 2.5).

— Zo špecifikácie výrobku boli vypustené odkazy na konkrétne zákony a dekréty a vo všeobecnosti sa odkazuje na príslušné platné právne predpisy.

JEDNOTNÝ DOKUMENT

1. Názov výrobku

Nizza

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín):

1. Nizza a Nizza Riserva (Kategória vína 1)

STRUČNÝ SLOVNÝ OPIS

Farba: intenzívna rubínovočervená, s tendenciou časom naberať granátový odtieň

Vôňa: intenzívna, výrazná, hebká

Chuť: suchá, telnatá, harmonická a okrúhla

Minimálny celkový obsah alkoholu (v obj. %): 13 obj. %

Minimálny bezcukorný extrakt: 26 g/l

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

VŠEOBECNÉ ANALYTICKÉ VLASTNOSTI

Maximálny celkový obsah alkoholu (v obj. %):

—

Minimálny skutočný obsah alkoholu (v obj. %):

—

Minimálna celková kyslosť:

5,0 g/l, vyjadrená ako kyselina vínna

Maximálny obsah prchavých kyselín (v miliekvivalentoch na liter):

—

Maximálny celkový obsah oxidu siričitého (v miligramoch na liter):

—

2. Nizza s označením „Vigna“ a Nizza Riserva s označením „Vigna“ (Kategória vína 1)

STRUČNÝ SLOVNÝ OPIS

Farba: intenzívna rubínovočervená, s tendenciou časom naberať granátový odtieň

Vôňa: intenzívna, výrazná, hebká

Chuť: suchá, telnatá, harmonická a okrúhla

Minimálny celkový obsah alkoholu (v obj. %): 13,5 obj. %

Minimálny bezcukorný extrakt: 28 g/l

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

VŠEOBECNÉ ANALYTICKÉ VLASTNOSTI

Maximálny celkový obsah alkoholu (v obj. %):

—

Minimálny skutočný obsah alkoholu (v obj. %):

—

Minimálna celková kyslosť:

5,0 g/l, vyjadrená ako kyselina vínna

Maximálny obsah prchavých kyselín (v miliekvivalentoch na liter):

—

Maximálny celkový obsah oxidu siričitého (v miligramoch na liter):

—

5. Vinárske výrobné postupy

5.1. Osobitné enologické postupy

1. Vyzrievanie

Osobitný enologický postup

Nizza: musí vyzrievať aspoň 18 mesiacov, z toho aspoň 6 mesiacov v drevených sudoch od 1. januára roku nasledujúceho po roku zberu.

Nizza „Vigna“: musí vyzrievať aspoň 18 mesiacov, z toho aspoň 6 mesiacov v drevených sudoch od 1. januára roku nasledujúceho po roku zberu.

Nizza Riserva: musí vyzrievať aspoň 30 mesiacov, z toho aspoň 12 mesiacov v drevených sudoch od 1. januára roku nasledujúceho po roku zberu.

Nizza Riserva „Vigna“: musí vyzrievať aspoň 30 mesiacov, z toho aspoň 12 mesiacov v drevených sudoch od 1. januára roku nasledujúceho po roku zberu.

2. Dolievanie sudov

Osobitný enologický postup

Počas povinného obdobia vyzrievania možno sudy do 10 % celkového objemu dolievať rovnakým vínom rovnakého ročníka, ktoré možno skladovať v iných nádobách ako drevené sudy.

3. Obohacovanie

Relevantné obmedzenie týkajúce sa výroby vín

Neexistuje žiadne ustanovenie o akomkoľvek spôsobe zvyšovania obsahu alkoholu vín Nizza DOCG.

5.2. Maximálne výnosy

1. Nizza a Nizza Riserva

49 hektolitrov na hektár

2. Nizza s označením „Vigna“ v treťom roku po výsadbe

26,60 hektolitra na hektár

3. Nizza s označením „Vigna“ vo štvrtom roku po výsadbe

30,80 hektolitra na hektár

4. Nizza s označením „Vigna“ v piatom roku po výsadbe

35 hektolitrov na hektár

5. Nizza s označením „Vigna“ v šiestom roku po výsadbe

39,90 hektolitra na hektár

6. Nizza s označením „Vigna“ v siedmom roku po výsadbe

44,10 hektolitra na hektár

6. Vymedzená zemepisná oblasť

Oblasť výroby vína „Nizza“ DOCG zahŕňa celé územie týchto obcí: Agliano Terme, Belveglio, Calamandrana, Castel Boglione, Castelnuovo Belbo, Castelnuovo Calcea, Castel Rocchero, Cortiglione, Incisa Scapaccino, Mombaruzzo, Mombercelli, Nizza Monferrato, Vaglio Serra, Vinchio, Bruno, Rocchetta Palafea, Moasca a San Marzano Oliveto.

7. Hlavné muštové odrody

Barbera N.

8. Opis súvislostí

CHOP Nizza (Kategória vína 1)

Prírodné faktory, ktoré sú rozhodujúce pre súvislosť

Oblasť výroby vína zahŕňa 18 obcí v provincii Asti susediacich s obcou Nizza, ktorá je tradičnou oblasťou pestovania viniča odrody Barbera.

Je to oblasť s nízkymi kopcami s nadmorskou výškou od 150 do 400 m, v ktorej panuje mierne podnebie s nízkou veternosťou. Priemerný ročný úhrn zrážok predstavuje približne 700 mm. Pôda je prevažne vápnitá, stredne hlboká, s vápnito-piesčitou, slienitou podložnou horninou. Z geologického hľadiska je oblasť výroby vína „Nizza“ súčasťou panvy provincie Asti, ktorá vznikla v období pliocénu. Je prevažne sedimentárneho pôvodu a vyskytujú sa tu predovšetkým treťohorné útvary z piesčito-slienitých hornín. Pôda má vysoký obsah uhličitanu vápenatého, v zásade nízky obsah organickej hmoty a vyznačuje sa nízkym, no ideálne vyváženým obsahom živín.

CHOP Nizza

Ľudské faktory, ktoré sú rozhodujúce pre súvislosť

Dokonalá súhra medzi krajinou a ľuďmi v oblasti Nizza spočíva vo vedení viniča použitím tradičnej vrstevnicovej orby, vertikálneho vedenia a Guyotovho rezu a občasného použitia stredného kordónu, v spôsobe zachovávania nízkych výnosov a v účelnom odlisťovaní, ktoré spolu s južnou orientáciou svahov umožňujú najlepšie prejavenie sa kvality hrozna odrody Barbera. Vinohradnícka krajina oblasti výroby vína „Nizza“ je výnimočným výsledkom vinárskej tradície, ktorá sa vyvíjala a odovzdávala z generácie na generáciu už od antických čias, pričom podporuje základ miestneho spoločenstva i hospodárstva.

Táto kultúrna tradícia so sebou priniesla pevne zakorenené dedičstvo v podobe techník pestovania viniča a výroby a vyzrievania vína založených na hĺbkových znalostiach o odrode Barbera, ktorá sa v tejto oblasti tradične pestuje, a o jej schopnosti adaptácie na konkrétne podmienky v oblasti.

CHOP Nizza

B) Podrobné údaje o kvalite alebo vlastnostiach výrobku, ktoré v podstatnej miere alebo výlučne súvisia so zemepisným prostredím CHOP Nizza je najhodnotnejšie víno vyrábané v danej oblasti. Na konečnom výrobku sa prejavujú vlastnosti pôdy v oblasti výroby. Vína Nizza z oblastí z prevažne ílovito-piesčitých slienitých pôd sa vyznačujú intenzívnejšou farbou so širšou paletou odtieňov, stredným pH a nízkou kyslosťou a mimoriadne intenzívnymi „zemitými“ vôňami (v miestnom dialekte „tuf“ znamená „slieň“). Sú elegantné, dobre štruktúrované a dlho si zachovávajú pôvodné vlastnosti. Vína z oblastí s prevažne piesčitými pôdami sa vyznačujú výraznejšou kyslosťou, menej intenzívnou farbou a rôznorodosťou jemných a elegantných vôní s výrazným nádychom balzamika a aromatických tráv, ktoré sú v súzvuku s ich harmonickou štruktúrou. Optimálny slnečný svit a pôdne a klimatické podmienky sa podieľajú na vzniku vín s dobrou štruktúrou a výraznou farbou, ktoré sú vhodné na zrenie, pretože si dlho uchovávajú pôvodné vlastnosti. Vinohrady sa nachádzajú výlučne na kopcoch a ich orientácia je najlepšia na absorpciu slnečných lúčov. Toto prospieva zreniu a kvalite hrozna tým, že zvyšuje koncentráciu cukrov a polyfenolov.

CHOP Nizza

C) Opis príčinného vzťahu medzi údajmi podľa písmena A) a údajmi podľa písmena B). Vína „Nizza“ vďačia za svoje špecifické kvalitatívne vlastnosti vzájomnému pôsobeniu medzi prírodným prostredím a ľudskými faktormi, čiže tradíciou a znalosťami o pestovaní viniča, výrobe vína a procese jeho vyzrievania. Určujúcim faktorom je, že výrobcovia si zvolili metódy zamerané na pestovanie kvalitného hrozna (obmedzené výnosy, najmä v prípade typov s označením „Vigna“) a výrobu vín „Nizza“ DOCG, ktorých podstatou je vynechanie kroku obohacovania vína. Vedomosti o pestovaní viniča siahajú až do antiky, keď sa pri pestovaní viniča využívala vrstevnicová orba s vysokým vedením, ktorých súhru zavŕšil odborne vykonaný tradičný Guyotov rez. Vďaka zachovaniu tejto tradície a prerieďovaniu strapcov majú vinohrady v oblasti Nizza veľmi nízke výnosy, ktoré dosahujú maximálne sedem ton alebo menej. Tieto faktory spolu s pomerne vysokými dennými teplotami v danej oblasti prispievajú k optimálnemu zreniu hrozna, vďaka čomu vína Nizza získavajú svoje typické organoleptické vlastnosti. Mimoriadna pozornosť je venovaná zberu hrozna, ktorý sa uskutočňuje buď tradičným spôsobom ručne, alebo pomocou moderných strojov na zber, čo umožňuje zber aj v kopcoch a zabezpečuje vysokú kvalitu zozbieraného hrozna, vďaka čomu sa v čo najväčšej možnej miere zachovávajú jeho kvalitatívne vlastnosti. Technika výroby vína z tejto vynikajúcej suroviny bola dovedená k dokonalosti. Následne sa víno nechá vyzrievať minimálne 18 mesiacov, v prípade vína Nizza Riserva je to až vyše 30 mesiacov. Oblasť Nizza je oddávna domovskou oblasťou vín Barbera z Piemontu. Vyznačuje sa úctyhodnou tradíciou spracovania, vyzrievania a marketingu konečného výrobku, čo pri štruktúrovaných červených vínach so stredne dlhým až dlhým obdobím vyzrievania predstavuje podmienku ich výroby a následného etablovania na trhu.

9. Ďalšie základné podmienky (balenie, označovanie, iné požiadavky)

Fľašovanie vo vymedzenej oblasti

Právny rámec:

právne predpisy EÚ

Druh ďalšej podmienky:

Fľašovanie vo vymedzenej zemepisnej oblasti

Opis podmienky:

V súlade s článkom 8 nariadenia (ES) č. 607/2009 sa fľašovanie alebo balenie musí uskutočňovať vo vymedzenej zemepisnej oblasti, aby sa zachovala kvalita výrobku, bol zaručený jeho pôvod a zabezpečila sa účinnosť kontrol.

Spojenie so zemepisnou oblasťou pôvodu spolu s obrazom, ktorý označenie vytvára, sú lepšie zaručené, ak sa fľašovanie vína uskutočňuje v oblasti výroby, keďže uplatnenie všetkých technických pravidiel v súvislosti s prepravou a fľašovaním a ich dodržiavanie môže byť zverené podnikom v povolenej oblasti. Z tejto požiadavky prinášajú výhody samotným vinárom, ktorí sú si vedomí rizík a nesú zodpovednosť za zachovanie kvality označenia, aby mohli spotrebiteľov uistiť o pôvode a kvalite vín, ako aj o ich súlade so špecifikáciou výrobku.

Ustanovenia týkajúce sa označovania – používanie názvu väčšej zemepisnej jednotky

Právny rámec:

právne predpisy EÚ

Druh ďalšej podmienky:

Dodatočné ustanovenia súvisiace s označovaním

Opis podmienky:

Pri označovaní a prezentácii vín s CHOP Nizza možno použiť názov väčšej zemepisnej jednotky „Piemonte“ [Piemont].

Odkaz na špecifikáciu výrobku:

https://www.politicheagricole.it/flex/cm/pages/ServeBLOB.php/L/IT/IDPagina/16848

(1) Ú. v. ES L 9, 11.1.2019, s. 2.